Valur hefur sex stiga forskot á toppi úrvalsdeildar karla í fótbolta eftir sigur á Keflavík í gærkvöldi. Þrír leikir verða spilaðir í kvöld og geta Víkingur og Breiðablik haldið áfram að þjarma að Valsmönnum með sigri.
Valur tók á móti Keflavík á Hlíðarenda. Sigurður Egill Lárusson kom Valsmönnum í 1-0 eftir níu mínútna leik og á 30. mínútunni skoraði hann sitt annað mark og kom Val 2-0 yfir. Ástbjörn Þórðarson minnkaði muninn fyrir Keflavík í síðari hálfleik en nær komust Keflavíkingar ekki og Valsmenn unnu því sinn 11. deildarsigur í sumar. Valur er á toppi deildarinnar með 36 stig, sex stigum ofar en KA og Víkingur, en KA vann Stjörnuna í gær, 2-1. Þrír leikir eru á dagskrá í kvöld og hefjast þeir allir korter yfir sjö. Breiðablik fær ÍA í heimsókn á Kópavogsvöll, HK tekur á móti KR í Kórnum og Fylkir mætir Víkingi í Árbænum, Víkingur getur minnkað forskot Vals í þrjú stig með sigri í kvöld.
Fyrstu umferð ensku úrvalsdeildarinnar í fótbolta lauk í gærkvöldi. Stórleikur umferðarinnar fór fram í Lundúnum þar sem Tottenham tók á móti ríkjandi Englandsmeisturum Manchester City. Leiknum lauk með 1-0 sigri Tottenham en markið skoraði Suður-Kóreumaðurinn Heung-Min Son. Í hinum leik gærdagsins vann West Ham Newcastle 4-2.
Keppni í spænsku úrvalsdeildinni í fótbolta hófst einnig um helgina og lék Barcelona sinn fyrsta deildarleik eftir að Argentínumaðurinn Lionel Messi yfirgaf félagið. Börsungar lentu ekki í vandræðum með Real Sociedad og átti danski landsliðsmaðurinn Martin Braithwaite frábæran leik. Leiknum lauk með 4-2 sigri Börsunga, Braithwaite skoraði tvö mörk og þeir Gerard Pique og Sergi Roberto eitt mark hvor. Ríkjandi Spánarmeistarar Atletico Madrid hófu titilvörnina á sigri í gær en Atletico vann Celta Vigo á útivelli, 2-1.
Karlalandslið Íslands í körfubolta mætir Svartfjallalandi í þriðja leik sínum af fjórum í lokaumferð forkeppni HM 2023 í kvöld. Þetta verður annar leikur liðanna í riðlinum en Ísland tapaði fyrri leiknum 83-69 fyrir helgi. Leikurinn í kvöld hefst klukkan sex og er í beinni útsendingu á RÚV 2.
Valsarar náðu í gærkvöld sex stiga forskoti á toppi úrvalsdeildar karla í fótbolta með 2-1 sigri á Keflvíkingum. Víkingar og Blikar spila í kvöld og geta minnkað forskot Hlíðarendamanna um helming.